《清明郢中承高吾院长见寄次韵奉答二首 其二》
明代·黄衷

佳辰方爱出郊晴，况报诗邮到石城。帽底柳枝催变鬒，眼前人事类传更。

洪都美政归新府，故纸常谈笑老生。小计别来今五载，祇应春水付深情。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。